作者:元稹
標題:蟲豸詩：虻
內容:陰深山有瘴，濕墊草多虻。眾噬錐刀毒，群飛風雨聲。汗粘瘡痏痛，日曝苦辛行。飽爾蛆殘腹，安知天地情。千山溪沸石，六月火燒雲。自顧生無類，那堪毒有群。搏牛皮若截，噬馬血成文。蹄角尚如此，肌膚安可雲。辛螫終非久，炎涼本遞興。秋風自天落，夏櫱與霜澄。一鏡開潭面，千鋒露石稜。氣平蟲豸死，雲路好攀登。